text: Esbjerg-firma i førerposition med service til havvindmøller
  26 august 2017 kl. 19.35
  Esvagt – med hovedsæde i Esbjerg – har med en ny, lang kontrakt cementeret sin førerpositon, når det gælder om at servicere havvindmøller langt fra land.
  
  
  Esvagt har indgået en 15-årig kontrakt med MHI Vestas Offshore Wind i projektet Deutsche Bucht Wind Farm. Kontrakten er den længste og mest værdifulde, selskabet nogensinde har indgået.
  Om to år skal Esvagt levere et SOV-fartøj (Service Operation Vessel).
  - Skibet bliver optimeret og tilpasset efter kundens behov og ønsker, siger Kristian Ole Jakobsen, Chief Operating Officer i Esvagt.
  - MHI Vestas har prioriteret et brændstoføkonomisk skib, og vi vil se et særdeles lavt forbrug for et skib af den størrelse, tilføjer han.
  SOV-fartøjer bruges til at transportere mølleteknikerne, grej og reservedele til turbinerne. Kontrakten cementerer Esvagts førerposition på SOV-konceptet til effektiv servicering af havmølleparker, som ligger langt fra land, skriver selskabet i en pressemeddelelse.
  Fartøjet bygges på et værft i Bilbao i Spanien.
  31 Vestasturbiner skal placeres i Tyske Bugt ca. 95 km fra kysten. Havmølleparken er beregnet til at levere 252 MW
  Esvagt har base i Esbjerg. Flåden består af mere end 40 moderne offshore skibe, og rederiet har cirka 900 medarbejdere on- og offshore.
  